PROGRAM NO: 187 MENCEGAH DAN MENGOBATI PANU / GUSTI YESUS LAN RANDA MISKIN Pamiyarsa. Kita pinanggih malih wonten ing salebeting giyaran adicara Cahyaning Agesang, kados padatan kula ibu lilik badhe sesarengan kaliyan panjenengan ing adicara menika. Pangajeng ajeng kula panjenengan ing kahanan ingkang sae, lan panjenengan tansah gesang ing salebeting Sih rahmating Gusti. Saking studio kula ngaturaken sugeng midhangetaken. Pamiarsa. Wonten manekawerni penyakit kulit ingkang nempuh ing badan kita, salah setunggalipun inggih menika panu. Panu ketingalipun penyakit ingkang sepele, nanging ugi nuwuhaken prakawis tumrap kesarasaning badan kita. Nah ing pepanggihan kita dinten menika kula badhe ngaturaken katrangan ngengingi kados pundi nyegah lan ngobati sakit panu. Mangga dipun semak. Pamiarsa. Panjenengan tamtu nate ningali tiyang ingkang nandhang sakit Panu. Panu inggih menika salah setunggaling penyakit kulit, kanthi tanda kulit, besisik, blentong-blentong pethak, lan kraos gatel ing wekdal kringeten. Lajeng kenging napa tiyang saget nandhang sakit panu ? Wonten sawetawis bab ingkang murugaken tiyang saget nandhang sakit Panu inggih menika: Amargi faktor keturunan, Amargi hawa ingkang lembab utawi panas, Ngunjuk obat tinamtu, lan kirang njagi karesikaning kulit. Sedaya menika namung prakawis ingkang saget ndadosaken jalaran tiyang nandhang sakit panu. Nanging ingkang dados jalaran ingkang utami, inggih menika amargi wontenipun infeksi jamur pityrosporum ovale ing perangan kulit ing sisih njawi. Lan infeksi jamur/penyakit Panu menika saget dumados ing kulit sedaya perangan badan, kadosta ing suku, tangan, padharan, gulu, bathuk, geger lsp. Pamiarsa. Pancen, sakit panu namung dumados ing perangan kulit sisih njawi, lan mboten dados jalaran panandhangipun pejah saknalika kados penyakit jantung lsp, nanging Panu saget nuwuhaken prakawis ingkang wonten gegayutanipun kaliyan prakawis psikologis tumrap panandhangipun, inggih menika raos lingsem, lan kirang percaya diri, mliginipun tumrap wanita. Pramila menika sakit Panu sinaosa mboten mbebayani tumrap panandhangipun, kedah dipun cegah utawi dipun brasta. Lajeng kados pundi nyegah supados mboten nandhang sakit Panu ? Wonten sawetawis bab ingkang kedah kita tindakaken, inggih menika:
1. Amargi sakit Panu saget dipun jalari wontenipun jamur ingkang tuwuh ing kulit, pramila kangge nyegah, ingkang paling sae inggih menika kanthi cara njagi karesikaning kulit, kanthi cara siram ingkang resik, mawi sabun, sedinten kaping kalih, enjang kaliyan sonten. 2. Asring gantos rasukan lan handuk. Lan saksampunipun ngginaaken handuk, menawi taksih badhe dipun ginaaken malih enggal dipun pepe. 3. Rasukan lan handuk ingkang reget, enggal dipun imbah. 4. Ampun ginaaken handuk lan rasukan gantosan kaliyan tiyang sanes, mliginipun tiyang ingkang nadhang Panu, supados mboten ketularan. Pamiarsa. Lajeng kados pundi menawi sampun nandhang sakit Panu. Menawi panjenengan sampun nandhang sakit panu panjenengan ampun kwatir, awit kejawi sakit Panu mboten murugaken panandhangipun pejah saknalika, sakit panu ugi saget dipun obati, inggih menika kanthi cara ngginaaken obat panu ingkang sakmenika sampun kathah dipun sade ing toko-toko obat. Lan saget ugi ngginaaken obat tradisional inggih menika ngginaaken Laos lan kunir. Kanthi cara laos utawi kunir dipun parut, lajeng dipun campur kaliyan sarem lan dipun gosokaken ing kulit ingkang nadhang Panu. Menika saget katindakaken ngantos panuipun ical. Pamiarsa. Sakit panu pancen mboten njalari panandhangipun pejah, nanging saget nuwuhaken raos lingsem lan kirang percaya diri, pramila menika njagi supados mboten nandhang sakit panu kedah kita tindakaken. Lan mugi katrangan menika saget panjenengan tindakaken lan maedahi kagem panjenengan. Pamiarsa. selajengipun, kados ing padatan kita badhe nggegilut sabdanipun Gusti sesarengan kaliyan ibu. Arin, lan bab ingkang badhe dipun rembag kaparingan irah-irahan: Gusti Yesus lan Randa Miskin - Markus 12:42-43. Supados panjenengan saget pikantuk wucalan ingkang maedahi ing gesang panjenengan, mangga dipun semak kanthi sae.. Pamiarsa, Gampil tumrap kita masrahaken saperangan banda donya kita, arto kita dhumateng gereja minangka pisusung kita dhumateng Gusti, ing wekdal kita panci gadhah banda lan arta ingkang langkung. Nanging kados pundi menawi kita wonten ing salebetipun kekirangan, ing salebetipun kacingkrangan, lan arta kita namung pas-pasan menapa kita taksih wantun korban kanthi misusungaken darbek kita menika dhumateng Gusti i? Pamiarsa,
Wonten satunggal rondo ingkang miskin ingkang dipun tedahaken Gusti Yesus ing wekdal randa menika ngaturaken pisusung wonten ing pedaleman suci. Cariyos menika dipun serat wonten ing Injl Lukas 21:1-4. Mangga kita waos cariyos menika lan kenging menapa Gusti Yesus ngantos nedahaken menapa ingkang dipun tindakaken dening randa miskin menika. Makaten cariyosipun: 21:1 Ana ing Pedalemané Allah kono Gusti Yésus pirsa wong sugih-sugih padha nglebokaké dhuwit ana ing pethi pisungsung. 21:2 Nuli Panjenengané iya pirsa ana randha miskin sing nglebokaké pisungsung dhuwit cilik rong iji. 21:3 Gusti Yésus nuli ngandika: "Setitèkna! Randha miskin kuwi pisungsungé luwih akèh ketimbang karo wong-wong liyané. 21:4 Sebab wong liya-liyané mau enggoné pisungsung dijupukaké saka kalubèraning kasugihané. Nanging wong randha miskin misungsungaké kabèh dhuwit sing diduwèni, sing prelu kanggo nyambung uripé dhéwé." Pamiarsa, Saking cariyos cekak randha miskin ingkang ngaturaken pisungsung menika, kita mangertos bilh Gusti Yesus nggatosaken sanget, tiyang-tiyang ingkang saweg ngaturaken pisusung ing pedaleman suci. Gusti Yesus nggatosaken saben tiyang ingkang nglebetaken arta ing kotak pisusung, dipun pratelakaken bilih kathah tiyang sugih nglebetaken arto dhateng kotak pisusung menika, selajengipun wonten randa miskin ingkang ngaturaken pisusung sakedik sanget inggih menika arta alit namung kalih iji. Inggih naming Arto menika arta ingkang dipun gadhahi. Patrapipun randha miskin menika ingkang ndudut manahipun Gusti Yesus. Menawi tiyang-tiyang sugih ngaturaken pisusung saking kaluberanipun, randa miskin menika ngaturaken pisungsung saking kekiranganipun. Gusti Yesus ngalembana randa miskin menika. Lan Gusti Yesus nimbali para sekabatipun lan ngandika dhumateng para sekabat menika bilih randa miskin menika sampun ngaturaken pisusung langkung kathah tinimbang tiyang-tiyang sanes. Kathah prekawis ingkang saget kita sinau saking randha miskin menika ingkang namung saget ngaturaken pisusung kalih arta alit, nanging dinten menika kula ngaturaken kalih wucalan gegayutan kaliyan randa ingkang ngaturaken pisungsung menika. Wucalan ingkang angka sepindhah: pisusung randa miskin ingkang namung kalih arto alit menika dipun alembana lan dipun ajeni dening gusti Yesus. Menika ateges pisusung ingkang andadosaken keparengipun Gusti mboten dipun tingali saking gunggungipun, kathah sekedhik arta ingkang kita pisusungaken. Randa miskin menika namung atur pisusung kalih arto alit, kalih arta alit ing jaman semanten sanget dening sakedik. Dados pisusung ingkang dipun keparengaken Gusti sanes dipun tingali gunggungipun nanging ingkang dipun tingali saking patrap manah ingkang leres, manah ingkang
nresnani Gusti. Gusti mirsani ketulusan manah saking randa miskin menika. Awit saking menika enggal-enggal gusti nimbali para murid badhe mucalakan patuladan saking randha menika. Gusti ngersakaken nedahaken bilih taksih wonten tiyang ingkang kanthi kebak katresanan, kebak katulusan nresnani pakaryanipun Allah kanthi ngaturaken pisusung. Nah Pamiarsa, Mangga kita mandheg saking patrap ingkang mboten tulus, utawi etang-etangan kados dene dagang kaliyan Gusti ing wekdal kita ngaturaken pisusung. Awit pamirsanipun Gusti mboten saget dipun apusi, Gusti mboten saget dipun apusi. Gusti badhe saestu ngajeni saben pisusung tiyang-tiyang ingkang ngaturaken kanthi ikhlasing manah. Sae menika ageng utawi alit gunggunipun. Awit Gusti mirsani saking manah ingkang lebet, sanes gunggungipun pisusung ingkang kita aturaken. Awit Gusti mirsani manah kita sanes gunggunging pisusung kita. Pangandikanipun gusti ngandikaaken: "Yèn manungsa mung mawas lairé, nanging Aku mawas batin" Wucalan ingkang kaping kalih saking pisusung randa miskin menika, inggih menika randhah miskin menika atur pisusung kanthi masrahaken gesangipun sawetahipun. Randa miskin menika ngaturaken pisusung sadaya ingkang dipun gadhahi inggih menika sadaya rejekinipun. Randa menika misusungaken kalih arta alit ingkang dados gadhahipun. Randa menika ngaturaken sadaya ingkang dados bagian gesangipun. Randa menika mboten kuwatos, ajrih menapa ingkang badhe dipun lampahi mangke. Randa menika ngaturaken pisusung dhumateng Gusti kanthi iman ingkang teguh bilih Gusti badhe njangkung gesangipun. Randa menika masrahaken gesang sawetahipun. Pamiarsa, Kita ugi badhe masrahaken gesang kita sawetahipun dhumateng Gusti Yesus menawi kita emut bilih Gusti Yesus nresnani kita sawetahipun, Gusti Yesus masrahaken gesangipun kangge kita. Awit saking menika kita kedah nresani Panjenenganipun kanthi golong gilik, sakwetahipun. Menawi kita nresnani Gusti kanthi golong gilik pramila kita ugi badhe rila misusungaken sadaya ingkang kita darbeki kunjuk Gusti. Menawi kita nresnani Gusti kita badhe mangertos pinten arto ingkang pantes kita pisusungaken dhumateng Gusti. Lan pisusung kita kinantehanan manah ingkang tulus. Kita kanthi bingah anggen kita ngaturaken pisusung dhumateng Gusti lumantar gereja, utawi lembaga ingkang nindakaken tugas lan peladosan kunjuk Gusti. Pamiarsa, Mangga kita anggegilut malih cariyos randa miskin ingkang misusungaken lan awit pisusungipun menika dipun alembana, lan dipun ajeni, malah dipun agem conto kados pundi ngaturaken pisusung ingkang yektos. Kita kedah tansah emut bilh Gusti langkung ningali manah kita ing wekdal kita ngaturaken pisusung. Gusti mboten badhe kadudut manahipun utawi remen dening kathahipun pisusung kita. Gusti namung kepareng ing penggalih dhumateng umat kagunganipun ingakang
nresnani lan masrahaken gesang sawetahipun, sadaya barang darbekipun kangge ngluhuraken asmanipun. Gusti badhe bingah menawi umat kagunganipun ngutamekaken panjenenganipun ing gesang sawetahipun. Gusti mboten badhe bingah awit kathahipun pisusung kita menawi manah kita mboten tulus, etang-etangan lan rumaos sampun kathah ngaturaken pisusung. Gusti mangerttos sepintan ingkang kita pisusungaken, Gusti ugi mangertos kados pundi manah kita ing wekdal kita ngaturaken pisusung menika. Pamiarsa, Saestunipun mboten wonten ingkang pantes kita pisusungaken dhumateng Gusti atas sadaya darbek kita. Samukawis ingkang kita gadhahi menika kagunganipun Gusti. Kita saget ngaturaken pisusung menika sanes awit kita gadhah piyambak, sadaya ingkang kita gadhahi menika peparingipun Gusti. Dados Gusti paring langkung rumiyin dhumateng kita. Pangandikanipun Gusti nyethakaken: "Samubarang kabèh kuwi pinangkané saka Gusti Allah lan kagem Panjenengané. Mula kamulyakna ing selawas-lawasé! Amin." ( Rum 11:36 ) Inggih menika ingkang dados landhesan kenging menapa kita misusungaken menapa ingkang dados darbek kita dhumateng Gusti, awit samukawis ingkang dados darbek kita menika panci kunjuk panjenenganipun, saking Panjenenganipun lan dhumateng panjenenganipun. Mangga kita ndedonga: Pamiarsa. Makaten gegilutan ingkang sampun dipun andharaken dening ibu arin. Mugi gegilutan menika ngemutaken kita sami, kados pundi sikap kita ing wekdal atur pisungsung kunjuk gusti, kanthi makaten ing wekdal kita atur pisungsung, kita gadhah sikap ingkang leres lan pisungsung kita dados keparengipun Gusti. Pamiyarsa, Sakmenika sampun dumugi ing titiwancinipun kita pepisahan, kula nyuwun pamit.